Lauka mõisat (saksa k Lauk) on esmamainitud 1552. aastal kui olemasolevat. Hilisematel sajanditel sai temast naabermõisa Kõrgessaare kõrval- ehk majandusmõis.
Mõisasüda oli välja ehitatud väikse sümmeetrilise ansamblina, kus puidust peahoone esise väikese auringi ääres asetsesid tähtsamad kõrvalhooned. Mõisasüdamesse suundus 750 meetri pikkune sihitee, mis oli kujundatud alleena ning suundus otse peahoone keskteljele.
Mõisa peahoone on tänaseks hävinud, säilinud on vaid ait ja töölistemaja. Alles on ka väike park ning mõisa suunduv allee.
Ajaloolise jaotuse järgi Läänemaale Reigi kihelkonda kuulunud mõis jääb kaasajal Hiiumaale Hiiu valla territooriumile.